BRATISLAVA. Absolútny zákaz telesných trestov na deťoch je namierený proti rodičom, myslí si poslanec Vladimír Palko (KDS). Podľa neho koalícia chce zaviesť opatrenie, ktoré nepostihne rodičov, trýzniacich svoje deti, ale ide proti státisícom normálnych rodičov. Tvrdí, že je "utópiou" spoločnosť, v ktorej nebude možné udrieť dieťa. "Prečo chcete státisíce normálnych rodičov, aj učiteľov a vychovávateľov postaviť mimo zákon. A neochkajte mi tu, pani ministerka. Ešte mám zmysel pre logiku," povedal v pléne Palko. Podľa neho zákaz trestov zavádza vládna novela zákona o sociálnoprávnej ochrane detí a sociálnej kuratele. Domnieva sa, že predkladateľka novely ministerka práce Viera Tomanová oberá rodičov o autoritu a vyhlasuje vojnu rodičom i učiteľom. "Budú tu nastupovať generácie nespratníkov, ktorí nebudú vedieť, čo so sebou," upozornil Palko.
Poslanec za Smer-SD Ján Podmanický odmietol, že zákon zakazuje všetky tresty na deťoch. "To by bolo choré," dodal koaličný politik. Podľa neho návrh nezasahuje do prirodzenej výchovy v rodinnom prostredí.
Verejní funkcionári by mali mať zakázané šéfovať svojim blízkym osobám. Vyplýva to z novely zákona o výkone práce vo verejnom záujme, ktorú parlament prerokoval v druhom čítaní. Podľa novely od začiatku budúceho roka sa má limitovať výška odstupného a odchodného v podnikových kolektívnych zmluvách.
Novela zákona o cestovných náhradách by mala zaviesť nárok na cestovné výdavky za cesty, ktoré budú súvisieť s mimoriadnym výkonom práce mimo rozvrhu pracovných zmien do miesta pravidelného pracoviska. Po novom má byť zamestnancovi umožnené dohodnúť sa na prerušení pracovnej cesty. Ďalej sa určuje nový spôsob úpravy súm stravného a súm základnej náhrady za používanie áut.
Poslanci prebrali v druhom čítaní aj novelu zákona o výkone práce vo verejnom záujme, novelu zákona o odmeňovaní niektorých zamestnancov pri výkone práce vo verejnom záujme a návrh zákona, ktorý sa prijíma v súvislosti s prechodom na euro.
Parlament bude vo štvrtok hlasovať o definitívnom znení noviel zákonov, ktoré predložila ministerka práce Viera Tomanová.
Večerné rokovanie parlamentu poslancov veľmi nezaujímalo. Koalícia dnes predĺžila rokovanie o takmer dve a pol hodiny. Poslancom sa rokovanie za bežných okolností končí o 19:00, koalícia však presadila, aby zasadali, kým neprerokujú všetky návrhy zákonov od Tomanovej. Keď predseda parlamentu Pavol Paška ukončoval dnešné rokovanie, poslanecké lavice zívali prázdnotou, sedelo v nich len pár poslancov.